Σουφλέ ζυμαρικών ελληνικό, του φούρνου
Με ζυμαρικά, τυριά που λιώνουν, κρέμα γάλακτος και ζαμπονάκι ζβαν. Αμαρτωλό. Παλιομοδίτικο. Βουτιά στα 80's - τότε το έβρισκες σε κάθε πάρτι, σε κάθε μπουφέ.
1 πακέτο (500 γρ.) ζυμαρικά φιογκάκια ή βίδες ή άλλο μικρόσχημο, 1 κονσέρβα λάντσιον μιτ τύπου zwan, σε μικρά καρέ, 4-5 φέτες χοιρινό ζαμπόν, ψιλοκομμένο, 2 φλιτζ. τσαγιού τριμμένο τυρί γκούντα, 2 φλιτζ. τσαγιού τριμμένο ρεγκάτο, 1 φλιτζ. τσαγιού θρυμματισμένη φέτα, 3 φλιτζ. τσαγιού φρέσκο γάλα, πλήρες, 1 φλιτζ. τσαγιού κρέμα γάλακτος με 35% λιπαρά, 4 αυγά, 1 κουτ. σούπας βούτυρο, για το άλειμμα του σκεύους, 2 κουτ. σούπας ελαιόλαδο, αλάτι, φρεσκοτριμμένο πιπέρι
Για να ετοιμάσουμε το σουφλέ σε μεγάλη κατσαρόλα με άφθονο αλατισμένο νερό που κοχλάζει, βράζουμε τα ζυμαρικά για 4-5 λεπτά λιγότερο από τον χρόνο που αναγράφεται στη συσκευασία τους.Τα στραγγίζουμε και τα ανακατεύουμε με το ελαιόλαδο, για να μην κολλήσουν.Προθερμαίνουμε τον φούρνο στους 180°C, κατά προτίμηση στη λειτουργία του αέρα.Αλείφουμε με το βούτυρο ένα μέτριου μεγέθους βαθύ πυρέξ. Ρίχνουμε στο σκεύος τα ζυμαρικά, τα αλλαντικά και τα τυριά και ανακατεύουμε με ένα κουτάλι.Απλώνουμε το μείγμα ομοιόμορφα.Σε ένα μπολ ανακατεύουμε με το σύρμα το γάλα, την κρέμα γάλακτος, τα αυγά και αλατοπίπερο.Περιχύνουμε αργά το μείγμα του πυρέξ και φουρνίζουμε. Ψήνουμε για περίπου 35 λεπτά, μέχρι να δέσει το υγρό μείγμα και να ροδίσει ωραία η επιφάνεια.Σερβίρουμε το σουφλέ ζεστό, όχι καυτό.
Ζυμαρικά,Κρέμα Γάλακτος,Τυρί